Sammenfattende årsrapport for 2017 om gennemførelse af FLEGT-licensordningen som omhandlet i forordning (EF) nr. 2173/2005 af 20. december 2005 om indførelse af en FLEGT-licensordning for import af træ til Det Europæiske Fællesskab

BERETNING FRA KOMMISSIONEN

Sammenfattende årsrapport for 2017 om gennemførelse af FLEGT-licensordningen som omhandlet i forordning (EF) nr. 2173/2005 af 20. december 2005 om indførelse af en FLEGT-licensordning for import af træ til Det Europæiske Fællesskab

1 Indledning og baggrund

I 2005 vedtog Den Europæiske Union (EU) forordning (EF) nr. 2173/2005 af 20. december 2005 om indførelse af en FLEGT-licensordning for import af træ til Det Europæiske Fællesskab (i det følgende benævnt "FLEGT-forordningen") som led i gennemførelsen af EU-handlingsplanen for retshåndhævelse, god forvaltningspraksis og handel på skovbrugsområdet (FLEGT) fra 2003. I 2008 vedtog Kommissionen også gennemførelsesforordning (EF) nr. 1024/2008 om fastsættelse af gennemførelsesbestemmelser til FLEGT-forordningen.

FLEGT-forordningen fastsætter regler for gennemførelse af FLEGT-licensordningen via indgåelse af frivillige partnerskabsaftaler med træproducerende lande, herunder et krav om, at importen til EU af træprodukter med oprindelse i FLEGT-partnerlande skal ledsages af en FLEGT-licens.

FLEGT-licensordningen trådte i kraft den 15. november 2016 over for Indonesien. I 2017 var Indonesien det eneste land, der opererede med en sådan ordning.

I henhold til artikel 8, stk. 1, i FLEGT-forordningen skal medlemsstaterne fremlægge en årsrapport for det foregående kalenderår.

I overensstemmelse med artikel 8, stk. 3, forelægger og offentliggør Kommissionen en sammenfattende årsrapport på grundlag af de oplysninger, der er forelagt af medlemsstaterne i deres årsrapporter.

Denne anden rapport indeholder en analyse af det første hele år for gennemførelsen af FLEGT-licensordningen i hele EU og skitserer konklusioner og de næste skridt.

Der findes en mere detaljeret analyse af de nationale rapporter, som er udarbejdet for Kommissionen af UNEP-WCMC, på Kommissionens websted. Det fremgår heraf, at kun 21 medlemsstater fremlagde deres rapport inden for fristen.

I overensstemmelse med FLEGT-forordningens artikel 8, stk. 1, rapporterer medlemsstaterne om:

(a)mængderne af træprodukter, der er importeret til medlemsstaten under FLEGT-licensordningen, opdelt på de i bilag II og III specificerede HS-positioner samt på partnerlande

(b)antallet af FLEGT-licenser, der er modtaget , opdelt på de i bilag II og III specificerede HS-positioner samt på partnerlande

(c)antallet af sager og de omfattede mængder af træprodukter, hvor artikel 6, stk. 1 – om forsendelser, som ikke er omfattet af en FLEGT-licens – er blevet anvendt .

For at lette medlemsstaternes rapportering fastlagde Kommissionen i overensstemmelse med artikel 8, stk. 2, et format for de årlige rapporter. For at lette overvågningen af FLEGT-licensordningen omfatter formatet ikke kun de data, der kræves i henhold til artikel 8, stk. 1, men også væsentlige oplysninger om medlemsstaternes centrale forpligtelser i henhold til FLEGT-forordningen (f.eks. udpeget kompetent myndighed/udpegede kompetente myndigheder, sanktioner) samt oplysninger om de praktiske aspekter af ordningens gennemførelse.

Rapporteringsformatet blev ajourført for rapporteringen for 2017 under hensyntagen til de relevante erfaringer fra den første rapportering for 2016. Formatet blev aftalt med medlemsstaterne i ekspertgruppen om FLEGT-/træforordningen. For at mindske den administrative byrde skete rapporteringen desuden ved hjælp af en onlineundersøgelse, hvor nogle afsnit er udfyldt på forhånd med oplysninger fra den foregående rapport.

2.Status over gennemførelsen

I henhold til FLEGT-forordningen skal medlemsstaterne udpege den eller de kompetente myndigheder og indføre sanktioner, der er effektive, står i et rimeligt forhold til overtrædelsen og har afskrækkende virkning, for at håndhæve forordningen. De nationale rapporter er et middel til at vurdere status for gennemførelsen og den grad af overensstemmelse, der er opnået i medlemsstaterne.

2.1Udpegelse af kompetente myndigheder